In nomine sancte et individue Trinitatis. Quod agitur principe astante, ratum debet et immobile permanere. Eapropter ego W[illelmus], Nivernensis comes, universis, tam presentibus quam futuris, volo notificari quod Johannes, filius Ludovici qui fuit noster prepositus, Willelmo abbati et fratribus Pontiniaci quandam vineam in Champolin, que debet habere quatuor arpennas, centum XX libras vendidit. Pepigit etiam quod, si de hac venditione contradictio insurgeret, ubicumque necesse fieret, venditionem stare faceret. Hoc etiam jurejurando confirmavit. Preterea hujus pactionis tenende Colum, prepositum Tornodori, cognatum suum, fidejussorem fecit. Denique, ipso Johanne precante, prefatam venditionem ego concessi et laudavi et sic in manu cepi quod, si Johannes prevaricare vellet, ego non paterer. Laudaverunt hoc infantes sui, scilicet Petrus et Michael, Amelina et Margarita, sororesque ejus, Adelina et Adelaidis, et omnes liberi earum; audientibus testibus istis: Colum, preposito Tornodori; Rainaudo de Sancto Salvatore; Stephano de Trecis; Bertranno de Viziliaco. Actum Autisiodori, in aula mea, anno Incarnationis dominice Mº Cº LXXº sexto.